Wat sê jy? Stuur 'n SMS na 32515 | Netwerk24
Wat sê jy? Stuur 'n SMS na 32515
Arme Jana le Roux. Nou word sy die sondebok gemaak deur die hoogheilige Ferdinand Rabie. Bykans elke tweede persoon in die land het al daardie uitdrukking gebruik sonder dat dit rassisties bedoel is. – John du Toit, Randfontein
Die k- en m-woord is myns insiens ewe kwetsend. My vraag aan kykNET: Hoe sal die m-woord deur die slagoffers daarvan ervaar word? – Mynhardt, Pretoria
Dit is duidelik dat daar vooraf besluit is om die Scheepers-familie in Kwarantyn te bevoordeel. kykNET wil net politiek korrek wees. – Willie, Kempton Park
Hoekom is sommige se rassisme altyd kultuur, maar ander se kultuur is altyd rassisme? (Met apologie aan Langenhoven.) – Maria Blom
Die k- of m-woord is presies dieselfde, ongeag kultuur. Dis onaanvaarbaar. – Nel
Wel, hier kan 'n mens met die Menseregtekommissie (MRK) en kommissaris André Gaum saamstem. Die twee voorvalle is gelyk; ek gaan wel met hom verskil dat die deelnemers gestraf behoort te word daarvoor. – Hennie Biebouw
"Binne kulturele konteks." Mooi. Konteks tel net vir sekere groepe en mense. Beslis nie vir almal nie. Ek praat nie die k-pak-woord goed nie, maar dit word in bruin gemeenskappe gegooi. Dit is 'n lelike woord, onaanvaarbaar, maar beslis nie die bohaai werd nie. Gaan sy nou tronk toe? – Katrien H
Baie dankie aan Fritz Gaum, wat dit duidelik stel dat daar lewe anderkant die "hopie grond" is, in teenstelling met die siening van Anton van Niekerk. Die Woord stel dit duidelik dat ons aan die kant van die "hopie grond" 'n keuse het oor waar ons gaan wees. Dit blyk uit die skrywes van die twee persone dat hulle reeds hul keuses gemaak het. – Elsabe Howard, Benoni
Hoe goed ook al bedoel, moet hoofregter Mogoeng Mogoeng hom liefs by regsake bepaal. – Joe
Jacques Potgieter, jy is 'n yster! 'n Bul eet nie van die vloer af nie. Dankie vir jou eerlikheid. Hoekom wil die media op ons kans om geld te maak, urineer? – Arm Jan, Tshwane
Francois Bekker (27/6), ek het jou brief drie keer gelees en weet steeds nie of jy spog of kla nie. – Sarah, Krugersdorp
Ons sien net Wes-Kaapse nuus op kykNET se nuusbulletin. In die noorde is daar tog ook nuus. – Harrie, Musina
Ek is lus – soos in die fliek 'n Paw Paw vir my Darling – om Charlize Theron in te roep. Sy het statuur en moet nou ingryp in haar geboorteland. Ek is ernstig. – CT-aanhanger, Witrivier
Ek kan nie sien hoekom die Poskantoor nie kan aansoek doen om met 'n 50%-werkmag te begin pos sorteer nie. My plaaslike posbus is al vier maande leeg. Ek verwag belastingdokumente van maatskappye af wat belangrik is vir my. Ek is 'n bejaarde en het nie internet nie. Ek is afhanklik van die Poskantoor se diens. – Annatjie, Wes-Rand
Hoe word Suid-Afrika deur gewetenlose mense van sy fauna en flora gestroop en die regering doen bitter min om dit stop te sit? – Piet Roodt
En die vuilgoed wat leeubene uitvoer, lag en koggel almal die hele pad bank toe. Want hul geld koop almal om. – Maryna van Wyk
Wat die DA nou sê, dat plaasaanvalle 'n haatmisdaad moet word, is presies dít wat AfriForum en die landbou-unies al jare sê. Dis ook waarvoor AfriForum hulle na die buiteland gewend het. Toe dit aangeroer is deur Ernst Roets, was dit dieselfde DA wat te velde getrek het teen hom. So, hoe nou, DA? – Ano Nymous
Plaasaanvalle: Jammer, maar dis te min en te laat om my te oorreed om vir die DA te stem. – Maryna van Wyk
Die DA raak nou desperaat vir stemme. Hy was nog die hele tyd tjoepstil oor plaasmoorde. Wonder wat nou aangaan. Ek vertrou nie die Engelse party nie. Waarom nou op die wa saam met die VF Plus en AfriForum spring? Die organisasies praat dan al so lank daaroor. Volgens John Steenhuisen is Suid-Afrika dan vandag 'n veel beter plek as 26 jaar gelede. Ek is nou totaal verward. – Willem Liebenberg
Die ergste is dat Steve Hofmeyr deur dieselfde mense wat die plaasmoorde nou as 'n ernstige probleem beskou, gekruisig is en sy loopbaan groot skade aangerig het. – Pieter Reyneke
Helen Zille is soos AfriForum en Solidariteit 'n verleentheid. Een tree vorentoe en drie terug. – Pieter van der Merwe
Helen Zille bewys net dat sy by haar beginsels hou, ten spyte van wat deesdae politiek korrek is. – Gert Wilkens
Helen Zille het van rassisme gepraat en sy is reg. – Ignatius Smith
En sê maar nou net Helen Zille se twiet is feitelik korrek – wat dan? Na my mening is die ANC die mees arrogante, rassistiese, onbeholpe en korrupte party wat Suid-Afrika tot nog toe gelei het. – Francois Viljoen